SK Úradný vestník Európskej únie L 79/24

NARIADENIE KOMISIE (EÚ) č. 256/2013

z 20. marca 2013,

ktorým sa mení a dopĺňa príloha III k nariadeniu Európskeho parlamentu a Rady (ES) č. 1333/2008, pokiaľ ide o používanie askorbátu sodného (E 301) v prípravkoch s vitamínom D určených na používanie v potravinách pre dojčatá a malé deti

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3 a článok 30 ods. 5,

keďže:

(1) V prílohe III k nariadeniu (ES) č. 1333/2008 sa stanovuje zoznam Únie, v ktorom sú uvedené prídavné látky v potravinách schválené na používanie v prídavných látkach v potravinách, potravinárskych enzýmoch, potravinárskych arómach a živinách a podmienky ich používania.

(2) Tento zoznam sa môže zmeniť a doplniť v súlade s postupom uvedeným v nariadení Európskeho parlamentu a Rady (ES) č. 1331/2008 zo 16. decembra 2008, ktorým sa stanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2).

(3) V zmysle článku 3 ods. 1 nariadenia (ES) č. 1331/2008 sa zoznam Únie, v ktorom sú uvedené prídavné látky v potravinách, môže aktualizovať buď na podnet Komisie alebo na základe žiadosti.

(4) Žiadosť o povolenie používania askorbátu sodného (E 301) ako antioxidantu v prípravkoch s vitamínom D určených na používanie v počiatočnej dojčenskej výžive a následnej dojčenskej výžive, ako sa vymedzuje v smernici Komisie 2006/141/ES z 22. decembra 2006 o počiatočnej a následnej dojčenskej výžive a o zmene a doplnení smernice 1999/21/ES (3), bola podaná 15. decembra 2009 a bola sprístupnená členským štátom.

(5) Prísady používané vo výrobe počiatočnej a následnej dojčenskej výživy musia spĺňať oveľa prísnejšie mikrobiologické normy než všeobecné potraviny, najmä čo sa týka enterobaktérie a Cronobacter sakazakii. Z tohto dôvodu musia byť prísady ako prípravky s vitamínom D podrobené tepelnej úprave. Táto úprava si zase vyžaduje prítomnosť antioxidantu, ktorý je rozpustný vo vode a má neutrálne pH. Askorbát sodný (E 301) bol označený ako vhodný antioxidant a preukázalo sa, že spĺňa túto technologickú potrebu.

(6) V zmysle článku 3 ods. 2 nariadenia (ES) č. 1331/2008 je Komisia povinná požiadať Európsky úrad pre bezpečnosť potravín o vydanie stanoviska s cieľom aktualizovať zoznam Únie, v ktorom sú uvedené prídavné látky v potravinách, ako je stanovený v prílohe III k nariadeniu (ES) č. 1333/2008.

(7) Európsky úrad pre bezpečnosť potravín posudzoval používanie askorbátu sodného (E 301) ako prídavnej látky v potravinách v prípravkoch s vitamínom D určených na používanie v potravinách pre dojčatá a malé deti a svoje stanovisko predložil 8. decembra 2010 (4). Úrad dospel k záveru, že návrh na rozšírenie používania prídavnej látky askorbát sodný (E 301) v potravinách, ktorý sa má používať ako antioxidant v prípravkoch s vitamínom D na používanie v počiatočnej a následnej dojčenskej výžive, nepredstavuje bezpečnostné riziko.

(8) Je preto vhodné povoliť používanie askorbátu sodného (E 301) ako antioxidantu v prípravkoch s vitamínom D určených na používanie v potravinách pre dojčatá a malé deti.

(9) Príloha III k nariadeniu (ES) č. 1333/2008 by sa preto mala zodpovedajúcim spôsobom zmeniť a doplniť.

(10) Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,

PRIJALA TOTO NARIADENIE:

Článok 1

Príloha III k nariadeniu (ES) č. 1333/2008 sa mení a dopĺňa v súlade s prílohou k tomuto nariadeniu.

Článok 2

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 20. marca 2013 Za Komisiu predseda José Manuel BARROSO

(1) Ú. v. EÚ L 354, 31.12.2008, s. 16.

(2) Ú. v. EÚ L 354, 31.12.2008, s. 1.

(3) Ú. v. EÚ L 401, 30.12.2006, s. 1.

(4) Pracovná skupina EFSA pre prídavné látky v potravinách a zdroje živín pridávané do potravín (Additives and Nutrient Sources added to Food – ANS); Vedecké stanovisko týkajúce sa používania askorbátu sodného ako prídavnej látky v potravinách v prípravkoch s vitamínom D určených na použitie vo výžive a potravinách pre dojčatá a malé deti. EFSA Journal (Vestník EFSA) 2010; 8(12):1942.